Parys-boere se verhoor neem onverwagse wendingDie ses beskuldigdes sit Dinsdagoggend in die beskuldigdebank gereed vir die moordverhoor om te hervat. Van links is Boeta van der Westhuizen, Anton Loggenberg, kapt. Henk Prinsloo, Cor Loggenberg, Loedie van der Westhuizen en Miela Janse van Vuuren. Voor staan Hannes Grimbeek, ‘n lid van die verdediging se regspan. Foto: Maroela Media Boeta van der Westhuizen (46), Loedie van der Westhuizen (19), Anton Loggenberg (50), Cor Loggenberg (20), Miela Janse van Vuuren (23) en kapt. Henk Prinsloo (47) word aangekla van die moord op Samuel Tjixa en Simon Jubeba. Al ses beskuldigdes is tans uit op borgtog en die verhoor is al sedert 2 Mei aan die gang. Fanie Oosthuizen (44), ŉ plaasvoorman van die Parys-omgewing en ŉ 204-getuie, het Dinsdagoggend gereed gesit in die getuiebank vir die verrigtinge om teen 09:00 te begin, maar die verrigtinge is vertraag nadat die staat ŉ aansoek gebring het dat Anton Loggenberg se borgtog teruggetrek moet word. Die staat beweer Loggenberg het tydens ŉ gesprek met een van die staat se getuies gedreig om die 204-getuies (wat ‘n ooreenkoms met die staat aangegaan het in ruil vir hul getuienis)dood te maak. Die staat het daarom ŉ aansoek voor landdros Gustav Prinsloo gebring om te versoek dat Loggenberg se borgtog teruggetrek word. Anton Loggenberg en kapt. Henk Prinsloo in die hof (18 Mei 2017). Foto: Maroela Media Prinsloo het aan die hof gesê omdat die beskuldigde aan hom bekend is, kan daar moontlik die persepsie ontstaan dat die hof bevooroordeeld in die saak is. Hy het homself daarom van die saak verskoon en die hof het verdaag sodat daar alternatiewe reëlings getref kan word vir die saak om aangehoor te word. Maroela Media wag steeds om te hoor wanneer die saak aangehoor sal word. Die moordverhoor wat deur regter Corné van Zyl in die hooggeregshof aangehoor word, is intussen tot Woensdag 09:00 uitgestel sodat die jongste saak eers afgehandel kan word. Die staatsaanklaers het joernaliste Maandag in die hof versoek om nie foto’s van die 204-getuies te neem nie uit vrees dat hulle geïntimideer sal word. Adv. Jabulani Molotswa vir die staat het gesê die versoek spruit uit ŉ voorval die afgelope naweek, maar hy het nie uitgebrei oor die voorval waarna hy verwys nie. Lees alle vorige berigte oor die Parys-boere op Maroela Media.